દ્વારકાદાસ ધુરંધર વકીલ થયા. રૂબજારના વેપારી થયા. જાહેર જીવનના અગ્રણી થયા. ઘોડદોડની રેસના રાજા થયા અને સૌથી મહત્ત્વની વાત તો એ છે કે મુંબઈ હાઈ કોર્ટના વકીલનો કાળો કોટ પહેરવાને બદલે છપ્પન ઇંચનું ધોતિયું, લાંબો ડગલો અને માથે ટોપી પહેરીને પ્રેક્ટિસ કરવાની ખાસ સરકારી સંમતિ પણ મેળવી, પણ કુદરત કેવી ફાંટેબાજ છે એ પણ દ્વારકાદાસના જીવનમાં બન્યું. આવા આ દ્વારકાદાસે ફોર્ટના પોતાના રહેઠાણે રિવોલ્વરની ગોળી પોતાના લમણે મારીને આત્મહત્યા કરી. આત્મહત્યાનું કારણ ક્યાંય સ્પષ્ટ કરવામાં આવ્યું નથી. વારસદારો આર્થિક બેહાલીનું અસ્પષ્ટ કારણ આપવાને બદલે સચ્ચાઈમાં ઊંડા ઊતર્યા હોત તો વાચક માટે આ પૃષ્ઠ બીજી કે ત્રીજી વાર વાંચવું પડે એવું વિચારણીય થયું હોત. (ટાગોર પરિવારના જાણકારોને રવીન્દ્રનાથનાં ભાભી કાદંબરીના અપમૃત્યુનો કિસ્સો-જેનું કારણ પણ આજ સુધી જણાયું નથી એની યાદ આવે ખરી!)